## Program pomoćničkog ispita za zanimanje kemijski čistač

### NN 12/2010 (25.1.2010.), Program pomoćničkog ispita za zanimanje kemijski čistač

MINISTARSTVO GOSPODARSTVA, RADA I PODUZETNIŠTVA

238

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KEMIJSKI ČISTAČ

1. CILJ

– provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja kemijski čistač u svijetu rada koji je podložan promjenama

– provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje kemijski čistač.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Pranje stolnog i posteljnog rublja  Njega pokrivača  Njega zavjesa | Preuzeti robu donesenu na pranje.  Uočiti i označiti oštećenja, nečistoće i druge nedostatke i pismeno ih evidentirati.  Ispuniti primku ostalim podacima (vrsta i cijena usluge, korisnik usluge i opći uvjeti poslovanja) te jedan primjerak izdati korisniku usluge, a drugi zadržati. Pričvrstiti evidencijski broj s primke na predmet njege. Pravilno razvrstati preuzetu robu i ispitati njezinu postojanost na postupak njege.  Pripremiti stroj za pranje, odrediti masu robe, količinu deterdženata i druge dodatke u kupelj za pranje te odabrati program njege sa završnim obradama. |
|  | Provesti postupak pranja, oplemenjivanja, centrifugiranja i sušenja predmeta njege.  Rublje izglačati ravno i oblikovano na pripadajućim strojevima.  Pokrivače i zavjese pregledati, otkloniti zaostale nečistoće u naknadnoj obradi, a glačanje prilagoditi vrsti pokrivača odnosno zavjesa.  Provesti završnu kontrolu postupka njege, upakirati preuzetu robu, naplatiti uslugu rada te izdati čistu robu korisniku usluge. |
| Njega kišnog ogrtača  Njega pamučne jakne  Njega jakne punjene perjem i paperjem  Kemijsko čišćenje zimskog kaputa  Kemijsko čišćenje muškog odijela  Kemijsko čišćenje ženskog vunenog kostima  Njega vjenčanice  Njega ženske haljine od poliestera  Kemijsko čišćenje ženskog kostima od sirove svile  Njega ženske bluze od degumirane svile  Njega kožne jakne  Kemijsko čišćenje krznene bunde | U prisutnosti korisnika usluge uočiti i označiti oštećenja, nečistoće i druge nedostatke preuzetog odjevnog predmeta te ih pismeno evidentirati u primku. Primku popuniti ostalim podacima (vrsta i cijena usluge, korisnik usluge i opći uvjeti poslovanja) te jedan primjerak dati korisniku usluge, a drugi zadržati. Na odjevni predmet pričvrstiti evidencijski broj s primke na neko nevidljivo mjesto (npr. etiketu) bez oštećenja.  Razvrstati odjevni predmet s drugom odgovarajućom robom.  Proučiti i provjeriti ispravnost etikete ovisno o sirovinskom sastavu i simbolima njege te donijeti odluku o provedbi postupka obrade uzimajući u obzir i nečistoće.  Ispitati postojanost odjevnog predmeta na mokru i suhu obradu (osnovne tkanine, boje, gumbi, podstave i drugo) te ga razvrstati s ostalom robom za jedno punjenje bubnja stroja.  Predobradom otkloniti posebna zaprljanja, odabrati programe rada stroja, količine pomoćnih sredstava i provesti postupak pranja i/ili kemijskog čišćenja.  Kod jakni punjenih perjem i paperjem posebnu pažnju posvetiti sušenju ovih voluminoznih predmeta.  Kod njege vjenčanica voditi računa da li je potrebno staviti je u zaštitnu vreću.  Kod odjevnih predmeta koji imaju gumbe, perlice, aplikacije ispitati njihovu postojanost na vodu i organsko otapalo.  Pregledati očišćeni odjevni predmet, eventualno zaostale nečistoće naknadno obraditi i ukloniti, one koje je potrebno izglačati, provesti završnu kontrolu rada, upakirati ga i izdati korisniku uz naplatu usluge. |
| Čišćenje i pranje tepiha i podnih obloga  Preuzimanje tepiha  Predobrada tepiha  Postupci čišćenja tepiha i podnih obloga, oplemenjivanje tepiha  Kontrola kvalitete njege tepiha i podnih obloga  Pakiranje i izdavanje tepiha | U prisutnosti korisnika usluge pregledati tepih, uočiti i označiti te pismeno evidentirati u primku oštećenja, nečistoće, očuvanost lica, ali i naličja tepiha i druge nedostatke.  Jedan primjerak popunjene primke s ostalim podacima (vrsta i cijena usluge, korisnik usluge i općim uvjeti poslovanja) dati korisniku usluge, a drugi zadržati.  Broj s primke, prepisan na papirić, pažljivo pričvrstiti na tepih bez oštećenja.  Provjeriti sirovinski sastav i donijeti odluku o postupku njege u svrhu otklanjanja nečistoća.  Ispitati postojanost boje, apreture lica i naličja tepiha na sredstva za obradu.  Mehaničkim istresanjem, četkanjem i usisavanjem uz pomoć usisavača ukloniti krute nečistoće, a ostale, najprije u predobradi, odgovarajućim kemijskim sredstvima. |
|  | Temeljno čišćenje tepiha ovisno o postupku izrade, sirovinskom sastavu, postojanosti boje i apreture na poleđini provesti šamponiranjem, pranjem i kemijskim čišćenjem.  Podne obloge zalijepljene za pod znati održavati dnevnim čišćenjem, međučišćenjem suhim prašcima i šamponiranjem.  Znati provesti postupke naknadne obrade: četkanje, popravak rubova i oštećenja te oplemenjivanje u svrhu zaštite od primanja nečistoća i nametnika.  Osušeni tepih pregledati, provesti završnu kontrolu rada, upakirati ga i izdati korisniku usluge uz naplatu. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Preuzimanje i izdavanje predmeta njege | Pregledati, uočiti i obilježiti kredom nečistoće, oštećenja predmeta i pokušaje uklanjanja nečistoća od strane korisnika usluge.  Evidentirati predmete njege.  Unijeti zabilješke u primku.  Protumačiti simbole njege na etiketi.  Izdati predmet.  Komentirati eventualne reklamacije korisnika usluge. |
| Razvrstavanje predmeta njege | Razvrstati predmet njege prema osjetljivosti materijala na otapalo za uklanjanje nečistoća, zatim osjetljivosti na mehaničko djelovanje, obojenost, vlažnost za vrijeme osnovnog čišćenja te prema stupnju zaprljanosti. |
| Predobrada predmeta njege | Pregledati predmete i očistiti džepove, porube i drugo.  Odrediti sirovinski sastav predmeta njege.  Donijeti odluku o pranju i/ili kemijskom čišćenju ili mokrom čišćenju, ovisno o vrsti predmeta, sirovinskom sastavu, postojanosti boje i apreture te ovisno o željenom rezultatu njege.  Ispitati postojanosti gumbi, kopči, perlica, patentnih zatvarača, aplikacija, boje i apreture s obzirom na izbor postupka njege i vrstu otapala za uklanjanje nečistoća.  Prepoznati i identificirati mrlje i odabrati sredstava za njihovo uklanjanje ovisno o sirovinskom sastavu, postojanosti boje, apreturi i vrsti predmeta njege.  Izvesti postupak predobrade namakanjem, intenzivnim ispiranjem i ponavljanjem operacija, ovisno o sirovinskom sastavu, vrsti predmeta i njegovoj osjetljivosti na postojanost boje i apreture te sigurnosti na radu. |
| Njega predmeta | Pripremiti i izraditi recepturu te izbrati postupak njege s obzirom na vrstu predmeta, njegov sirovinski sastav, vrstu nečistoća, vrstu postojanosti i mogućnosti mokre i suhe obrade.  Pripremiti strojeve i kemijska sredstava za pranje, kemijsko čišćenje i mokro čišćenje.  Odabrati sredstava i izračunati potrebne dodatke u kupelji za pranje, kemijsko čišćenje i mokro čišćenje, bojenje, oplemenjivanje tekstilija, kože i krzna.  Odrediti mase robe za jedno punjenje bubnja stroja, ovisno o vrsti robe, volumenu kupelji i omjeru punjenja.  Izvesti obradu predmeta njege ovisno o vrsti predmeta, njegovom sirovinskom sastavu, postojanosti boje, apreturi, vrsti nečistoća, vrsti opreme za izvođenje postupka njege, deterdženata i ostalih pomoćnih sredstava za mokru i suhu obradu te sigurnosti na radu i ekološkoj prihvatljivosti.  Kontrolirati pojedine faze obrade predmeta njege (pretpranje, pranje, centrifugiranje i sušenje).  Odrediti tvrdoću vode i pH vrijednost organskog otapala.  Donijeti odluku i izvesti postupak oplemenjivanja iz vodenih kupelji i kupelji organskih otapala za vodoodbojno i uljeodbojno djelovanje.  Donijeti odluku i izvesti postupak škrobljenja, omekšavanja, mašćenja, bijeljenja, bojenja, prebojavanja te uklanjanja nečistoća postupkom predobrade i naknadne obrade predmeta njege. |
| Naknadna obrada predmeta njege | Ocijeniti postupak kvalitete njege, zatim razvrstati oprane i kemijski očišćene predmete te donijeti odluku o postupku naknadne obrade za uklanjanje zaostalih nečistoća.  Odabrati pribor i sredstva za naknadnu obradu u ovisnosti o sirovinskom sastavu, postojanosti boje, apreturi i vrsti nečistoća te izvesti postupak suhe i mokre obrade uklanjanja zaostalih mrlja. |
| Glačanje | Razvrstati predmete njege ovisno o vrsti predmeta i odabranom postupku glačanja.  Upotrijebiti razne tehnike glačanja i rada na strojevima za glačanje te na stolu za glačanje s ručnim glačalom ovisno o predmetu koji se glača.  Kontrolirati temperaturu, količinu pare, pritisak i vrijeme sušenja (hlađenje) u ovisnosti o vrsti materijala prema debljini i njegovom sirovinskom sastavu.  Izvesti glačanje ravnog i oblikovanog rublja te ostalih predmeta njege uporabom valjaka, lutki i tunela za glačanje, preša, rukavaca, ormara za glačanje i stolova za glačanje. |
| Kontrola kvalitete predmeta njege i pakiranje | Provesti kontrolu pranja, čišćenja i glačanja predmeta njege te njihovo dovođenje u uporabno stanje.  Provesti kontrolu bojenja i oplemenjivanja tekstilnih te kožnih i krznenih predmeta njege.  Umatati predmete njege u foliju, papir ili vrećice te ih razvrstati za izdavanje korisnicima usluge. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju kemijski čistač.

|  |  |
| --- | --- |
| Nastavna područja | Očekivani ishodi učenja |
| Poznavanje materijala | Navesti vrste i opisati građu tekstilnih vlakana.  Prepoznati utjecaj primarnih i sekundarnih svojstava vlakana na ponašanje u preradi i primjeni u odjevne i druge svrhe te naknadnih postupaka oplemenjivanja, bojenja i njege gotovih proizvoda.  Navesti djelovanje sapuna, deterdženata, kiselina, alkalija, sredstava za izbjeljivanje, topline, sunčeve svjetlosti (UV zraka), plijesni, gljivica, raznih štetočina zatim vlage prilikom skladištenja i njege, postupaka pranja, kemijskog čišćenja i mokrog čišćenja te oplemenjivanja, izbjeljivanja, bojenja i prebojavanja odjevnih i drugih predmeta.  Prepoznati pojedina vlakna prema posebnim međunarodnim znakovima kvalitete.  Prepoznati vlakna na temelju izgleda, opipa, boje i drugih karakteristika.  Identificirati tekstilna vlakna mikroskopiranjem, djelovanjem topline, utjecajem raznih reagensa i probom bojenja, radi utvrđivanja sirovinskog sastava gotovih proizvoda i mogućnosti primjene postupaka oplemenjivanja, bojenja i njege istih.  Navesti postupke dobivanja pređa, konaca, tkanina, pletiva, netkanih tekstilija, kože i krzna. Objasniti važnost njihovih svojstava i način ponašanja u preradi, primjeni te postupcima oplemenjivanja i njege gotovih proizvoda.  Prepoznati pređe, konce, tkanine, netkane tekstilije, kože i krzna na osnovu pokazanih uzoraka, zatim navesti njihova svojstva i ponašanje u odjevne i druge svrhe te opisati postupke oplemenjivanja i njege iz njih dobivenih gotovih proizvoda. |
| Tehnologija zanimanja s vježbama | Opisati fizikalne i kemijske osnove s posebnim naglaskom na njihovu primjenu u pranju i kemijskom čišćenju.  Razmotriti važnost temperature, topline, električne struje te rada i snage na obavljanje poslova vezanih za rad strojeva i uređaja u pranju, kemijskom čišćenju i oplemenjivanju.  Nabrojiti vrste i svojstva disperznih sustava te navesti njihovu primjenu u tehnologiji pranja i kemijskog čišćenja.  Definirati zakon otapanja tvari na osnovi polarnosti molekula radi poznavanja zakonitosti uklanjanja nečistoća.  Nabrojiti osnovna svojstva i opisati primjenu kiselina i baza u struci.  Definirati pH vrijednosti, pH skalu i indikatore, zatim objasniti njihovu važnost s obzirom na osjetljivost materijala na razna kemijska sredstva te opisati način izbjegavanja njihovih oštećenja. Opisati svojstva i vrste organskih spojeva vezanih uz struku.  Na odjevnom predmetu objasniti što je osnovna tkanina, a što pribor.  Nabrojiti vrste etiketa za označavanje tekstilnih proizvoda te objasniti značenje simbola za njegu i održavanje.  Definirati nečistoće, objasniti mehanizam prljanja materijala, uvjete vezivanja i zadržavanja nečistoća te njihov utjecaj na kvalitetu i vijek uporabe predmeta.  Navesti mogućnosti uklanjanja nečistoća pranjem, kemijskim čišćenjem i mokrim čišćenjem te usporediti procese radi njihove primjene na različitim vrstama tekstilnih proizvoda, kože i krzna.  Iskazati pravila preuzimanja robe (uočiti nečistoće, oštećenja i evidentirati predmet), zatim opisati način razvrstavanja (prema osjetljivosti na otapalo za uklanjanje nečistoća i mehaničko djelovanje, prema obojenosti, vlažnosti za vrijeme osnovnog čišćenja i stupnju zaprljanosti). |
|  | Opisati fizička i kemijska svojstva vode, njenu tvrdoću i metode omekšavanja te njen utjecaj u pranju i to radi uklanjanja nečistoća ali i postizanja posebnih zahtjeva (sterilizacija, ugodniji i ljepši miris, istaknuta bjelina i drugo). Nabrojiti deterdžente i komponente i objasniti ulogu svake komponente u pranju te klasificirati deterdženate za kućansko pranje i za praonice. Nabrojiti čimbenike i uvjete pranja u ovisnosti o vrsti tekstilija, nečistoćama i sredstvima za pranje. Navesti stupnjeve procesa pranja i naknadnog oplemenjivanja te način prilagođavanja programa rada prema vrsti materijala i nečistoće.  Usporediti rad strojeva za diskontinuirano i kontinuirano pranje.  Objasniti kako dolazi do oštećenja u pranju te kako se provodi kontrola procesa pranja i koje su prednosti i nedostaci tog procesa u kućanstvu i industriji glede zaštite čovjekove okoline, energetske uštede i ekonomske dobiti.  Opisati postupak čišćenja u vodi, zatim nabrojiti vrste sredstava i strojeva za provedbu postupka te vrste tekstilija za mokro čišćenje.  Nabrojiti vrste organskih otapala u kemijskom čišćenju, zatim opisati njihova svojstva, prednosti i nedostatke te usporediti način uklanjanja nečistoća s postupkom pranja u vodi.  Definirati pojačivače, zatim navesti tvari u njihovom sastavu i objasniti njihovu višestruku važnost u otklanjanju nečistoća bez oštećenja materijala.  Objasniti postupke predobrade i naknadne obrade raznih tekstilija s obzirom na sirovinski sastav, mrlje i sredstva kojima se proces provodi.  Opisati vještinu otklanjanja nečistoća bez oštećenja vlakana, boje i apreture preciznim nanošenjem kemijskih sredstava na radnim strojevima (detašer stolu i kabinama zatvorenog sustava) uz prethodnu provjeru etikete.  Opisati način korištenja parnog pištolja, komprimiranog zraka i vakuuma u otklanjanju nečistoća bez stvaranja vijenca mrlje.  Nabrojiti osnovne dijelove stroja za kemijsko čišćenje i njihovu funkciju.  Shematski prikazati kratki i dugi kružni tok kupelji te objasniti njihovu važnost u primjeni za čišćenje određene vrste robe. |
|  | Objasniti značenje visoke i niske razine kupelji te je povezati s mehaničkim djelovanjem, sastavom kupelji i vremenom obrade na otklanjanje nečistoća.  Nabrojiti postupke strojnog čišćenja od jednostavnije do najnovije tehnologije.  Objasniti važnost mehaničkog i konvekcijskog sušenja te opisati način njihove provedbe ovisno o vrsti robe koja se čisti.  Objasniti važnost dezodoriranja na kraju konvekcijskog sušenja u svrhu neželjenog gubitka otapala te zagađenja okoliša i trovanja ljudi. Shematski prikazati brzine isparavanja vode i perkloretilena u postupku sušenja i objasniti zašto su različite.  Objasniti važnost filtracije organskog otapala te odrediti vrijeme i sredstvo izvođenja postupka. Nabrojiti vrste filtara i usporediti im svojstva. Objasniti postupak čišćenja filtera i njegovu ponovnu pripremu za proces filtracije.  Objasniti destilaciju organskog otapala, temperaturu isparavanja pojedinih sastojaka destilacionog mulja radi objašnjenja sastava destilacionog otpada.  Shematski prikazati postrojenje za izvođenje destilacije i objasniti ulogu svakog dijela postrojenja u svrhu dobivanja čistog otapala (destilator, hladionik i odjeljivač vode).  Nabrojiti vrste destilacije, navesti njihove prednosti i nedostatke te grafički prikazati i objasniti stupnjevitost postupka.  Nabrojiti i opisati prednosti i nedostatke kemijskog čišćenja. |
|  | Objasniti važnost glačanja i utjecaja kojima se predmeti izlažu, zatim nabrojiti uređaje za glačanje ravnog i oblikovanog rublja te navesti probleme glačanja u praonicama i kemijskim čistionicama.  Objasniti utjecaj postupaka njege na različite vrste gotovih koža i krzna (čišćenje u organskom otapalu i mokro čišćenje).  Opisati način razvrstavanja i pripreme kožnih predmeta za kemijsko čišćenje.  Objasniti način punjenja stroja i stanje kupelji, zatim dodatak sredstava za mašćenje i impregniranje te prisutnost vode u kupelji i temperaturu sušenja.  Navesti postupke čišćenja kože i krzna u organskom otapalu te naknadne obrade na očišćenoj koži kao što su mašćenje, dorađivanje, bojenje i glačanje.  Usporediti postupke čišćenja kože i krzna u organskom otapalu s mokrim čišćenjem.  Opisati procese oplemenjivanja tekstilija iz vodenih kupelji i kupelji organskog otapala u svrhu dobivanja određenih svojstava.  Navesti postupke obrade koji sprečavaju gužvanje i skupljanje.  Objasniti oznake na deklaraciji provedenih postupaka kao što su »Wash and wear«, »Permanent Press«, »Superwash Wool«, »Sanforizirano«.  Objasniti pojmove boje i bojila, zatim opisati kemijski proces bojenja i nabrojiti čimbenike bojenja te navesti karakteristike bojila i pripadajućih dodataka u kupelji za pravilno bojenje vlakana točno određenog sirovinskog sastava.  Opisati postupke bojenja celuloznih, proteinskih i sintetskih vlakana i njihovih mješavina po postupku iscrpljenja kupelji.  Usporediti uzorkovanje materijala bojenjem i tiskom, zatim opisati efekte koji se dobivaju metodom tiska, nabrojiti sve komponente u sastavu tiskarske paste te definirati što je sve potrebno za provedbu sitotiska.  Opisati način pripreme uzorka za ispitivanje postojanosti bojenih i tiskanih materijala s posebnim naglaskom na ispitivanje postojanosti na pranje i kemijsko čišćenje.  Uočiti i prepoznati oštećenja i navesti uzroke oštećenja nakon provedenih postupaka njege i oplemenjivanja predmeta.  Nabrojiti kritične točke u postupcima pranja, bojenja, oplemenjivanja i kemijskog čišćenja u smislu onečišćenja zraka, vode i tla te navesti zakone koje je zakonodavac propisao. |
| Matematika u struci | Nabrojiti oznake i jedinice SI sustava kod izračunavanja s posebnim naglaskom na praktične probleme iz struke: preračunavati °C u °K i obrnuto, izračunati količinu topline potrebnu za zagrijavanje vode i PER-a s jedne temperature na drugu te usporediti rezultate, izračunati masu vode i PER-a istog volumena i usporediti rezultate, izračunati volumen bubnja stroja i volumen destilatora, zatim brzinu kružnog gibanja bubnja stroja i njegov broj okretaja u fazi pranja i centrifugiranja.  Izračunati ukupnu masu robe i kupelji u bubnju stroja, izračunati volumen kupelji, ako je zadan omjer kupelji, zatim izračunati optimalnu količinu robe u bubnju stroja za provedbu postupka uz odgovarajući omjer punjenja te izračunati potrebne količine dodataka u kupelji za bojenje, kemijsko čišćenje i oplemenjivanje.  S pomoću pravila trojnog riješiti praktične probleme struke u smislu obavljanja posla za potreban broj sati, potreban broj strojeva ili radnika. |
|  | Pomoću računa smjese znati odrediti omjere miješanja kako bi se dobilo željeno svojstvo smjese za potrebe postupaka pranja, kemijskog čišćenja i oplemenjivanja.  Koristiti postotni, promilni i kamatni račun te izračunati mjesečnu obvezu PDV-a.  Navesti osnovne pojmove vezane uz plaću (bruto i neto plaća, doprinosi, porez i prirez), doprinose iz plaće i na plaću, neoporezivi dio plaće i drugo.  Izračunati popuste s odgovarajućim promjenama i utvrditi cijene usluga. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje u okviru praktičnog dijela ispita | Broj bodova | |
| Mogući | Ostvareni |
| Komunikacija s korisnikom usluge kod preuzimanja i izdavanja predmeta njege, zatim rješavanje šteta i reklamacija korisnika usluge | 0 – 10 |  |
| Pregledavanje, uočavanje i obilježavanje nečistoća i oštećenja predmeta njege te popunjavanje i izdavanje primke | 0 – 10 |  |
| Označavanje predmeta njege | 0 – 10 |  |
| Tumačenje simbola njege na etiketi i rješavanje kakvoće postupka njege | 0 – 10 |  |
| Određivanje sirovinskog sastava predmeta njege | 0 – 10 |  |
| Ispitivanje postojanosti boje i apreture na medij za obradu predmeta njege | 0 – 10 |  |
| Prepoznavanje nečistoća i odabir sredstava za njihovo uklanjanje | 0 – 10 |  |
| Izvođenje postupka predobrade i naknadne obrade predmeta njege s različitim nečistoćama | 0 – 20 |  |
| Izračunavanje potrebnih dodataka u kupelji za pranje, kemijsko čišćenje, mokro čišćenje, bojenje i oplemenjivanje tekstilija, kože i krzna | 0 – 20 |  |
| Određivanje mase robe ovisno o vrsti, volumenu kupelji i omjeru punjenja | 0 – 10 |  |
| Izvođenje postupaka pranja, kemijskog čišćenja, mokrog čišćenja, bojenja i oplemenjivanja predmeta njege te kontrola programskih procesa i faza obrade | 0 – 20 |  |
| Oblikovanje predmeta njege uporabom strojeva za glačanje i ručnog glačala | 0 – 10 |  |
| Kontrola kvalitete njege predmeta i estetski izgled uratka | 0 – 10 |  |
| Pridržavanje propisa o zaštiti okoliša | 0 – 10 |  |
| UKUPNO: | 0 – 170 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-31

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-238